Хърватско-босненска война
Хърватско-босненската война е въоръжен конфликт между Република Босна и Херцеговина и самопровъзгласилата се Хърватска република Херцег-Босна, подкрепяна от Хърватия, който продължава от 18 октомври 1992 г. до 23 февруари 1994 г. Често е описват като „война във войната“, тъй като е част от още по-голямата война в Босна и Херцеговина. Първоначално бошняците и хърватите се сражават в съюз срещу Югославската народна армия (ЮНА) и армията на Република Сръбска. Към края на 1992 г., обаче, напрежението между бошняци и хървати нараства. Първите въоръжени инциденти между тях настъпват през октомври 1992 г. в централната част на Босна. Формално, военният съюз продължава до началото на 1993 г., когато сътрудничеството им се разпада и двата бивши съюзника се впускат в открита война.